Twee van perlemoenbende gevonnisArgieffoto Twee mans, wat deel was van ŉ perlemoenstropersindikaat, is in die Kaapstadse streekhof gevonnis vir ŉ string misdade wat verband hou met die oortreding van die Wet op Mariene en Lewende Hulpbronne asook die Wet op die Voorkoming van Georganiseerde Misdaad (POCA). Denver Langehoven (45) en Solomon Sauls (48) was onder ŉ groep van 11 verdagtes wat aanvanklik in hegtenis geneem is vir die smokkel van perlemoen. Een van dié verdagtes is intussen dood. Nog een van die verdagtes het ŉ pleitooreenkoms met die staat aangegaan, drie is opgeskorte vonnisse opgelê, terwyl nog een skuldig bevind en twee jaar gevangenisstraf opgelê is. Zinzi Hani, woordvoerder van die Valke, sê Langehoven is tot 14 jaar tronkstraf gevonnis vir die oortreding van die POCA-wet, tien jaar vir 385 aanklagte van die oortreding van die Wet op Marine en Lewende Hulpbronne, asook drie jaar vir bedrog. Die vonnisse word gelyklopend uitgedien en hy sal effektief 14 jaar agter tralies wees. Sauls is tot sewe jaar tronkstraf gevonnis vir die oortreding van die POCA-wet asook twee jaar vir ses aanklagte van die oortreding van die Wet op Marine en Lewende Hulpbronne. Hy dien tans 14 jaar tronkstraf uit vir ŉ ander saak. Drie jaar van die vonnis word gelyklopend met die gevangenisstraf van 14 jaar wat hy tans uitdien, uitgedien. Hy sal dus vier jaar agter tralies wees. Dié stropersbende is tydens ŉ gesamentlike operasie van die Valke en die departement van omgewing, visserye en bosbou vasgetrek.